Na temelju odredbe članka 54. stavak 1. Zakona o ustanovama („Narodne novine“ broj 76/93, 29/97, 47/99 i 35/08), odredbe članka 98. stavka 3. Zakona o odgoju i obrazovanju u osnovnoj i srednjoj školi („Narodne novine“ 87/08, 86/09, 92/10, 105/10-ispravak, 90/11. 5/12., 16/12. i 86/12.), te članka 54. Statuta Osnovne škole Visoko, Školski odbor Osnovne škole Visoko, a na temelju prethodne suglasnosti Varaždinske županije, Klasa: 012-03/12-01/29, Urbroj: 2186/1-02/1-12-2 od 29.10.2012. godine, dana 31.10.2012. godine, d o n o s i

**IZMJENE I DOPUNE**

**STATUTA OSNOVNE ŠKOLE VISOKO**

Članak 1.

U Statutu OŠ Visoko (Klasa: 012-03-01/08-1-3, Urbroj: 380/08-01)u članku 14. iza stavka 3. dodaje se stavak 4. koji glasi:

„ Osim djelatnosti iz stavka 1., 2., i 3. ovog članka škola obavlja djelatnost proizvodnje, prijenosa, distribucije i trgovine električnom energijom.“

Članak 2.

U članku 19. iza stavka 1. dodaju se novi stavci 2. i 3. koji glase:

„ Osnovna škola može dio nastavnih predmeta i sadržaja utvrđenih nastavnim planom i programom, osim na hrvatskom jeziku, izvoditi i na nekom od svjetskih jezika, uz odobrenje Ministarstva.

Način i postupak utvrđivanja uvjeta za izvođenje nastave iz stavka 2. ovog članka pravilnikom propisuje ministar.

Dosadašnji stavci 2.,3.,4. i 5., postaju stavci 4.,5.,6. i 7.

Članak 3.

Članak 104. mijenja se i glasi:

„O izboru između kandidata prijavljenih na natječaj za ravnatelja, za koje je utvrdio da ispunjavaju propisane uvjete, odlučuje Školski odbor.“

Ravnatelja imenuje odlukom Školski odbor uz prethodnu suglasnost ministra.

Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.

Školski odbor je obvezan nakon dobivene suglasnosti za imenovanje ravnatelja u roku od petnaest dana od dana isteka roka iz stavka 3. ovog članka donijeti odluku o imenovanju kandidata za ravnatelja za kojeg je zatražio prethodnu suglasnost.

U postupku izbora i imenovanja ravnatelja članovi školskog odbora iz redova Učiteljskog vijeća, Vijeća roditelja i skupa radnika na sjednicama su obvezni zastupati i iznositi stajališta tijela koje ih je imenovalo ili izabralo u školski odbor.

Stajališta tijela iz stavka 5. ovoga članka donose se na sjednici Učiteljskog vijeća, Vijeća roditelja te skupa radnika tajnim glasovanjem, o čemu se pisani zaključak dostavlja Školskom odboru.“

Članak 4.

U članku 105. stavku 1. riječ : „tajnim“ zamjenjuje se riječju „javnim“.

Članak 5.

U članku 106. stavku 1. poslije riječi „vremenu“ dodaje se

„te ista osoba može biti ponovno imenovana za ravnatelja“.

Članak 6.

Članak 108. točka 22. mijenja se i glasi:

„ sklapa i otkazuje ugovore o radu radnicima Škole uz prethodnu suglasnost Školskog odbora, a samostalno odlučuje kada je zbog obavljanja poslova koji ne trpe odgodu potrebno zaposliti osobu na vrijeme do 15 dana.“

Članak 7.

U članku 115. st. 2. iza točke 8. dodaje se nova točka 9. koja glasi:

„glasuje o kandidatima za ravnatelja škole“.

Dosadašnje točke 9. i 10. postaju točke 11. i 12.

Članak 8.

Članak 121. mijenja se i glasi:

„U prvi razred obveznog osnovnog obrazovanja upisuju se djeca koja do 1. travnja tekuće godine imaju navršenih šest godina života.“

Iznimno od stavka 1. ovog članka, a na zahtjev roditelja, sukladno rješenju Ureda državne uprave u Varaždinskoj županiji, u prvi razred može se upisati dijete koje do 31. ožujka tekuće godine nema navršenih šest godina života.

Iznimno od stavka 1. ovoga članka, a na zahtjev stručnog povjerenstva škole, sukladno rješenju Ureda državne uprave, djetetu se može odgoditi upis u prvi razred osnovne škole za jednu školsku godinu.

Upis djece u prvi razred provodi se prema planu upisa koji donosi Ured državne uprave u Varaždinskoj županiji nadležan za poslove obrazovanja“.

Članak 9.

Članak 123. mijenja se i glasi:

„Prije redovitog upisa u prvi razred osnovne škole stručno povjerenstvo škole utvrđuje psihofizičko stanje djeteta.

Psihofizičko stanje djeteta odnosno učenika utvrđuje se i radi prijevremenog upisa, odgode ili privremenog oslobođenja od upisa u prvi razred osnovne škole, privremenog oslobođenja od već započetog školovanja i radi utvrđivanja primjerenog školovanja.

Psihofizičko stanje djeteta, odnosno učenika iz stavka 2. ovog članka utvrđuje stručno povjerenstvo Ureda državne uprave u Varaždinskoj županiji.

Postupak utvrđivanja psihofizičkog stanja djeteta, odnosno učenika iz stavka 1. i 2. ovog članka te sastav stručnih povjerenstava iz stavka 1. i 3. propisuje ministar nadležan za obrazovanje, uz prethodnu suglasnost ministra zdravlja.“

Članak 10.

Članak 124. mijenja se i glasi:

„Dijete, odnosno učenik kojemu je zbog teškog oštećenja zdravlja onemogućeno redovito školovanje ili koje ima višestruke teškoće, a čiji su roditelji u skladu s posebnim propisima stekli pravo na status roditelja njegovatelja, odnosno dijete koje je s obzirom na vrstu, stupanj i težinu oštećenja steklo pravo na skrb izvan vlastite obitelji radi osposobljavanja na samozbrinjavanje u domu socijalne skrbi ili pravo na pomoć i njegu u kući, u sklopu kojeg se osigurava pružanje usluga psihosocijalne pomoći, može se privremeno osloboditi upisa u prvi razred osnovne škole, odnosno privremeno osloboditi već započetog školovanja.

Za dijete, odnosno učenika iz stavka 1. ovog članka roditelj podnosi zahtjev Uredu državne uprave u Varaždinskoj županiji.“

Članak 11.

Članak 127. mijenja se i glasi:

„Učenik prelazi iz jedne škole u drugu koja ostvaruje isti obrazovni program najkasnije do 31. ožujka tekuće školske godine.

Škola iz koje učenik odlazi izdaje prijepis ocjena i ispisuje učenika u roku od sedam dana od dana primitka obavijesti o upisu učenika u drugu školu.

Iznimno od stavka 1. ovoga članka, ako se učenik preseli iz jednog mjesta u drugo, škola koja ostvaruje isti obrazovni program u drugome mjestu dužna je upisati učenika i nakon 31. ožujka tekuće školske godine.

Iznimno od stavka 1. ovoga članka, škola je dužna upisati učenika i nakon 31. ožujka tekuće školske godine ako je učeniku izrečena pedagoška mjera preseljenja u drugu školu sukladno članku 84. ovoga Zakona.

Za učenika koji je prešao u drugu osnovnu školu, Škola u matičnoj knjizi zaključuje posljednji razred koji je završio u Školi.“

Članak 12.

Iza članka 127. dodaje se članak 127. a. koji glasi:

„Strani jezik koji se počinje učiti u prvom razredu osnovne škole prvi je strani jezik do kraja osnovnog obrazovanja.

Učenik koji radi prelaska u drugu osnovnu školu nastavlja školovanje u osnovnoj školi koja ne izvodi nastavu stranog jezika koju je učenik do prelaska u tu školu pohađao, osnovna škola u kojoj učenik nastavlja školovanje dužna je učeniku omogućiti promjenu stranog jezika koji će biti prvi strani jezik ili mu omogućiti pohađanje stranog jezika u drugoj osnovnoj školi.

Ako učenik pohađa strani jezik u drugoj osnovnoj školi, ta je škola dužna osnovnoj školi u koju je učenik upisan dostaviti zaključnu ocjenu radi upisa u pedagošku dokumentaciju.

Uvjete i način pohađanja nastave stranog jezika u drugoj osnovnoj školi utvrđuje škola uz suglasnost Ureda državne uprave i roditelja učenika.

Ako učenik u osnovnoj školi ponavlja razred, škola mu je dužna omogućiti učenje stranog jezika koji mu je bio prvi strani jezik.«.

Članak 13.

U članku 193. st. 1. dodaje se nova točka 8. koja glasi:

„glasuje o kandidatu za ravnatelja škole“.

Dosadašnja točka 8. postaje točka 9.

Članak 14.

Ove izmjene i dopune Statuta stupaju na snagu danom objave na oglasnoj ploči Škole.

Ove izmjene i dopune Statuta objavljene su na oglasnoj ploči Škole 2.11.2012.

godine.

KLASA: 012-03/12-01/566

URBROJ: 380/12-1

Visoko, 31.10.2012.

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zlatko Rusan, dipl. ing